Voron Design

**Voron Design** er en frivillig organisasjon som utvikler spesifikasjoner for fri og åpen maskinvare. De har utviklet spesifikasjoner for flere 3D-skrivere, og har blitt beskrevet som en gjenoppblomstring av RepRap-prosjektet. Voron er trolig et av de mest populære åpne maskinvareprosjektene i 2020-årene. I 2025 hadde over 15&nbsp;000 skrivere blitt bygget.

Brukerne må montere delene selv utifra stykklister eller byggesett fra tredjeparts-leverandører. De åpne spesifikasjonene og utstrakt bruk av hyllevarer gjør at skriverne er svært vedlikeholdbare, modulære og utvidbare. Dette gir stor fleksibilitet i konfigurasjon, ingen innlåsing til proprietære systemer og god reparerbarhet.

Prosjektet var med å popularisere CoreXY-skrivere (sammen med andre åpne prosjekter som Rat Rig V-Core, HevORT og VzBot 330 or senere 235), og har påvirket kommersielle skriverdesign i stor grad. Selskaper som Sovol og Formbot har implementert designene i Sovol SV08 og Troodon 2.0 (2.4-kloner) og Sovol Zero (Voron 0.2-klone). Prosjektet har også ført til økt bruk og utvikling av fastvaren Klipper som har tilført nye teknikker for høyhastighets utskrift som inngangsforming og trykkompensasjon, samt bredere støtte for flere mikrokontrollere.

## Historie
Voron-prosjektet ble startet av russiske Maksim Zolin (pseudonym russiancatfood, RCF) som ønsket seg en bedre, raskere og mer stillegående 3D-skriver. Han bygget en skriver og startet selskapet MZ-Bot fundert på åpen kildekode-ideologi. Han brukte GitHub-repoet mzbotreprap. 

I 2015 ble Voron Geared Extruder lansert som det første designet som brukte Voron-navnet. I 2015 solgte Zolin de første 18 skriverne som byggesett (Voron 1.0, senere omdøpt til Voron Trident, og ganske lik den senere Voron Legacy), og merket de med serienummer. Mars 2016 ble den første Voron-skriveren lansert offentlig via selskapet MZ-Bot.

V24 var en eksperimentall modell med byggevolum på 24×24×24" (610×610×610 mm). Bare to ble bygget, og la grunnlaget for den senere Voron2. I februar 2019 hadde over 100 Voron2-skrivere blitt bygget og tildelt serienummer, og et år senere i 2020 hadde antallet økt til 350 Voron2-skrivere. Voron2.0 ble aldri offisielt lansert.

Zolin fant ut at han ikke ønsket å drive et selskap og bestemte seg i stedet for å frigi arbeidet sitt fullt til omverden, og inviterte andre til å samarbeide med han. Tradisjonen med å merke nybygg med serienummer har levd videre, og brukere som bygger sin egen Voron-skriver kan få tildelt eget serienummer som bevis på det harde arbeidet de har lagt ned med å få tak i deler, montere og konfigurere skriveren.

I mai 2020 ble Voron2.4 lansert, og over 2500 skrivere ble registrert med serienumre før 2.4R2-versjonen ble lansert i februar 2022. I 2021 ble Voron Trident lansert. Voron 0.2 har også oppnådd stor popularitet.

## Modeller
Prosjektet har utviklet seg til flere modeller som er rettet mot forskjellige bruksmønstre. Alle design er utgitt under åpne lisenser slik at brukere kan bygge, modifisere og forbedre designene. Noen populære modeller er Voron 0.2, Voron 2.4 og Voron Trident, som alle er CoreXY-filamentskrivere.

Velkjente spesifikasjoner inluderer:
* **Voron 1**: Originalt design fra rundt 2015-2016. Byggevolum på 250×250×230 mm (V1.8), hev-senk-skriveflate, CoreXY, åpent kammer.
* **Voron 0** **/ 0.1** **/ 0.2**: En CoreXY designet for å være kompakt, portabel og svært rask grunnet stiv ramme og korte belter, med et byggevolum på bare 120×120×120 mm.
** Voron 0 har beltedrevet z-akse og bowden-ekstruder. 
** Voron 0.1 (lansert 2021) er en signifikant forbedring med enklere montering, direktedrevet ekstruder, enklere elektronikk og oppvarmet skriveflate, men på bekostning av noe økning i skriverens høyde. 
** Voron 0.2 (lansert 2023) er enda en videreutvikling med henglset toppluke, nytt standard verktøyhode og nye linære skinner.
* '''Voron 2.4''': Lansert i mai 2020. Skiller seg fra de fleste andre CoreXY-design ved å ha flyvende bæreramme og fast skriveflate. Bærerammen styres vertikalt av fire motorer for automatisk tramming (justering av bærerammen slik at den er parallell med utskriftsflaten for å sikre flat utskrift). Byggevolum på 250³, 300³ eller 350³ mm.
* **Voron Trident**: Lansert 2021. Fast bæreramme og hev-senk-skriveflate med automatisk trepunkts-vatring (derav navnet) gjennom z-tilt. Enklere design enn Voron 2.4 med færre deler, og mer lik originalen. Byggevolum på 250³, 300³ eller 350³ mm.
***Voron Switchwire**: Modifikasjon av Mendel / Prusa i3 / Ender 3 som bygger om fra kartesisk til CoreXZ-kinematikk med linære skinner og belter. Byggevolum på 250×210×210 mm.
***Voron Legacy**: Notalgisk prosjekt for å gjenskape ånden til de første Voron 1.0-skriverne. Byggevolum på 230×230×240 mm. Enklere design med åpent kammer, sylindriske stenger i stedet for lineære skinner, men med det moderne Afterburner-verktøyhodet.
***Voron Phoenix**: Pågående utviklingsprosjekt for å lage storskala skrivere (på størrelse med Rat Rig V-Core). En prototype fra 2023 hadde byggevolum på 600×600×600 mm. Et av forskningsproblemene (revisjon 705) er at bærerammen utvider seg opptil 2 mm under utskrifter og dermed krever ekspansjonsfuger.
* **Voron Cascade**: Pågående utviklingsprosjekt for å lage en CNC-fres.
* **Doron Velta**: Ikke en offisiell Voron-skriver, men en skriver som begynte som en spøk siden det ble antatt Voron-teamet ikke ønsket å utvikle en delta-skriver. Doron Velta-byggesett tilbys av Fysetc.
* **Printers for Ants**: Ikke offisielle Voron-skrivere, men nedskalerte eller små Voron-inspirerte skrivere. Ofte bygget med 1515 profiler. En kjent variant er Micron+ (eller R1) på 180×180×180 mm, som også fås kjøpt som byggesett fra flere leverandører.

## Byggeprosess
For å bygge skriverne trenger man 3D-skrevne deler, og dersom man ikke har mulighet til å lage disse selv kan de kjøpes via *Print It Forward* (PIF)-programmet. Det er mulig å kjøpe alle andre deler selv på det åpne markedet, men byggesett tilbys også blant annet av LDO motors, Formbot, FYSETC, SIBOOR og Magic Phoenix.

Noen anbefaler å vente med modifiseringer og oppgraderinger til man har en fungerende skriver, og at man i stedet enten bygger eksakt i henhold til den offisielle manualen (hvis man kjøper inn delene selv) eller ifølge manualen til en leverandør (hvis man kjøper et byggesett). Dette kan imidlertid medføre at mye av skriveren må tas fra hverandre igjen hvis man ønsker å montere enkelte oppgraderinger. Modifiseringer er ofte godt dokumentert, men dersom man skal bygge fra bunn med mange modifikasjoner må man regne med å hoppe frem og tilbake mellom mange ulike manualer underveis i byggeprosessen.

Rammen bør bygges relativt ortogonal (vinkelrett i alle hjørner). For eksempel ansees et avvik på en halv millimeter over en 350 mm ramme som innenfor, men noen hjørner er viktigere enn andre. Ved bruk av blindskjøter er rammen selvrettende, forutsatt at kappene er rette og profilene ortogonale. Nyttige verktøy for inspeksjon kan for eksempel være en vinkelhake eller annet rettvinklet lære, en lommelykt og en relativt flat arbeidsflate (for eksempel en kjøkkenbenk, induksjonstopp eller utskriftsflate).

Oppstartsprosedyren er anbefalt å gå gjennom etter at skriveren er ferdigbygd og før den kjøres. Blant annet må Klipper konfigureres.

Kalibrering og justering gjøres etter at skriveren er satt opp, og gjøres gjennom praktiske metoder (for eksempel ved å følge Ellis' Print Tuning Guide, Teaching Tech eller andre). Typisk fikser man vanlige problemer som ekstruderkalibrering, høyden på første utskriftslag, setter inngangsforming, trykkompensasjon/lineærkompensasjon (terminologi i hhv. Klipper og Marlin) for å kompensere for trykkendringer i dysen under bevegelse, og endrer innstillinger oppstykkerprogrammet for å bedre utskriftskvaliteten. Kvaliteten verifiseres så til slutt ved å skrive ut kalibreringsmodeller som inspiseres visuelt og eventuelt måles. Med dette kan brukeren ende opp med kunnskap om finjustering for konsistente og gode utskrifer (for eksempel materialflyt, mating og tilbaketrekk, og hastigheter).

## Modifikasjoner

Et aktivt brukerfellesskap vedlikeholder spesifikasjoner, deler erfaringer, forbedringer og modifikasjoner. Dette bidrar til kontinuerlig utvikling og forbedring, og det finnes flere typer tilpasninger, utvidelser og videreutviklinger.

Populære modifiseringer inkluderer:
* Verktøyhode: Selve enheten som beveger seg under utskrift, inkludert ekstruderen, smelteren og kjølevifter. Valg av verktøyhode handler om å optimere ytelse, kostnad og sikre at den passer fysisk og elektronisk sammen med annen maskinvare (som motorfester, prober og eventuell verktøybytter). For høyere hastighet, akselserasjon og bedre inngangsforming er det gunstig med mindre masse og kortere avstand fra massesenter til rotasjonssenter. Følgende er et utdrag av noen av de mest kjente (av rundt 40-talls) vanlige verktøyhoder.
** Offisielle verktøyhoder fra Voron Design:
*** Afterburner: Det originale modulære systemet, med ekstruder, verktøyhode som holder smelteren og kjølevifte som utskiftbare deler. Sjelden brukt på nybygg i dag.
*** Stealthburner: Nåværende standard for 2.4 og Trident. Støtte for Voron Tap (dysebasert automatisk tramming) og Clockwork 2 (filamentmating). Integrert belysning.
*** Mini-Stealthburner: Spesialdesignet for Voron V0. Kompakt og effisient for små skrivere.
** Ytelsesorienterte verktøyhoder:
*** Dragonburner: Modulær, lav vekt, relativt enkel sammenstilling og svært god kjøling som er gunstig for høyere hastighet og akselerasjoner. Passer alt fra den minste Voron 0 til 2.4.
*** A4T: Stivere og med bedre kjøling enn Dragonburner, men også tyngre og mer kompleks.
*** Xol: Enda bedre ytelse med tanke på hastighet og volumstrøm enn Dragonburner, men mer kompleks (også sammenlignet med A4T). Lavere vekt og kraftigere kjøling på grunn av ekstern kjølevifte via CPAP.
*** Med flere som Archetype, yavoth, osv.
**Spesialiserte verktøyhoder:
***Rapidburner: Forlenget Dragonburner for å støtte raskere smeltere som for eksempel Rapido UHF (Ultra High Flow).
***Anthead: Kompakt, men må monteres mens den står på skinnen, hvilket gjør den vanskeligere å vedlikeholde.
***Med flere.
* Ekstruder: Motor og gir som skyver filamentet.
** Clockwork (CW1/CW2): Den originale og standard ekstruderen fra Voron Design, basert på to valsefreste gir og en kompakt NEMA17-motor (CW1) eller NEMA14-motor (CW2).
** Galileo/Galileo 2: Nyere design med planetgir for å redusere vekt og størrelse.
** Med flere.
*Smelter: Smelter filamentet, og må passe skriverhodet med tanke på innfesting og plassering av vifter. Viktige faktorer er maksimal volumstrøm, materialkompatibilitet, dysealternativer, pris, samt vedlikehold som enkelt bytte av dyse, varmepatron og termistor med eller uten varmepasta. Noen innfestinger for dyser er åpne/standard (for eksempel V6-dyser med M6-gjenger), mens andre er proprietære (for eksempel E3D Revo eller Phaetus Rapido). Ikke alle smeltere kan skrive ut alle materialer (for eksempel bør herdet dyse brukes for harde materialer, og ikke alle smeltere kan skrive ut mykere materialer som TPU).
**Volumstrøm fås i varianter fra standard, høy (HF) eller ultrahøy (UHF), hvor hovedforskjellen ligger i lengre smeltesone. Høyere volumstrøm gjør at man kan skrive raskere, men kan lettere føre til *stringing* (sleping av tynne tråder) forårsaket av *oozing* (drypp/sleving fra dysen). Dette kan justeres bort, men kan kreve mer justering med smeltere laget for høy volumstrøm, og standard dyser ansees derfor som mer pålitelige og enklere å stille inn.
* Modifikasjoner for verktøyhoder inkluderer:
** Ekstra kjøling: CPAP-vifte
** Multimateriale:
*** Verktøyveksler: Stealtchanger, Tapchanger,  MadMax,
*** Filamentveksler: For å bruke flere ulike materialer eller filamenter i samme dyse. Enraged Rabbit Carrot Feeder (ERCF), BoxTurtle
*** Dyseveksler: Bondtech INDX
*** Flere ekstrudere samtidig: Independent dual extruder (IDEX), independent quad extruder (IQEX)
* Høyde-prober: Automatisk skanning og maskekompensering for ujevnheter i skriveflaten (mekaniske prober som BLTouch / CR Touch, induktive prober, kapasitive prober, optiske/IR-prober (Tap), strekklapp/piezo-prober, mikrobrytere, optisk skanning med Beacon eller Cartographer 3D, eller eddystrøm-prober)
* Hjemposisjon: Mekaniske mikrobrytere, magnetiske hall-effekt-brytere eller sensorløs homing ved deteksjon av steilemoment i motordriverne.
* Motorer og motordrivere med standard 12 V, eller høyere spenning for bedre akselerasjon og mindre støy (24 V eller 48 V). Stegmotorer i åpen sløyfe dominerer på grunn av enkelhet, men det er noe utvikling av kontroll i lukket sløyfe med stegmotorer eller servomotorer for eksempel med feltorientert kontroll for mindre støy, vibrasjoner, varme og feilgjenoppretting.
* Flere motorer, for eksempel 4 xy-motorer (kalt 4WD eller AWD) i stedet for 2 for å få kortere belter og dermed mindre strekk, eller 6WD som er lik 4WD men i tillegg har 2 ekstra y-motorer
* Motorfester med dobbel skjærbelastning (opplagring av spindelen på to steder i stedet for ett) for strammere belter
* Belter: 9 mm belte i stedet for 6 mm for mindre beltestrekk, løpehjul med roterende aksling for større lagre
* Bæreramme: Lettere bæreramme karbonfiber, titan, lettet aluminium eller stål), bæreramme med massesentrum i beltehøyde (VzBot, Mammoth, Monolith, LDO AWD, Rigid Metal Gantry), y-skinner på innsiden av bærerammen
* Hjørne-sammenføyning: Det mest vanlige er å koble sammen rammen med blindskjøter (ansees som enkel, sterk og kostnadseffisient), men andre kjente alternativer kan være å bruke hjørnekuber (for eksempel fra Misumi eller OpenBuilds, enklere å installere, men mindre stivt) eller bruke vinkelbeslag som på Rat Rig.
* Ekstra avstivning: Hjørneavstivning eller kryssavstivning, forsterkede braketter av metall (CNC)
* Ramme: Ekstra z-høyde for bedre plass til verktøybytter eller dysebytter. Ikke-kvadratisk skriveflate, for eksempel 300×400 mm (samme beltelengde som 350×350 mm).
* Kontrollerkort: BTT Octopus, Spider, SKR, Fysetc Spider, og så videre
* CAN-buss eller USB for enklere kabling
* Invertert elektronikk og uttrekkbar elektronikk for enklere tilgang for vedlikehold
* Filtrering og avtrekk: Nevermore, The Filter, Schmilter
* Kabinett: Paneler og belysning, dører med ulike typer hengsler, isolasjon for utskrift med høyere temperatur (for eksempel Doomcube 4040/4020)

## Se også
* CoreXY, teknikk for todimensjonal bevegelseskontroll
* Fri og åpen maskinvare, maskinvare hvis designdokumenter er åpent tilgjengelige for og kan endres av andre
* Klipper (fastvare), åpen kildekode fastvare for 3D-skrivere som fordeles mellom datamaskin og mikrokontroller
* OpenStructures, åpen spesifikasjon for modulære grensesnitt i maskinvare basert på et geometrisk rutenett
* Raspberry Pi, datamaskin på størrelse med et kredittkort

## Referanser


## Eksterne lenker
* vorondesign.com · Offisiell nettside
* docs.vorondesign.com · Offisiell dokumentasjon
* github.com/vorondesign VoronDesign · GitHub-kodelager
* mods.vorondesign.com · Voron Mods
* forum.vorondesign.com · Offisielt forum
*  · Discord-tjener